Komission tiedonanto jäsenvaltioille - Monialaiset puitteet alueellisesta tuesta suurille investointihankkeille - Synteettikuituteollisuudelle myönnettävää tukea koskeva säännöstö - Moottoriajoneuvoalan valtiontukia koskeva yhteisön puitesääntö (ETA:n kannalta merkityksellinen teksti)



Virallinen lehti nro C 368 , 22/12/2001 s. 0010 - 0010



Komission tiedonanto jäsenvaltioille Monialaiset puitteet alueellisesta tuesta suurille investointihankkeille Synteettikuituteollisuudelle myönnettävää tukea koskeva säännöstö Moottoriajoneuvoalan valtiontukia koskeva yhteisön puitesääntö (2001/C 368/03) (ETA:n kannalta merkityksellinen teksti) Nykyiset monialaiset puitteet alueellisesta tuesta suurille investointihankkeille julkaistiin vuonna 1997 ja ne tulivat voimaan 1. syyskuuta 1998 alustavasti kolmen vuoden koeajaksi. Komission on ennen koeajan päättymistä tarkasteltava perusteellisesti puitteiden tarpeellisuutta ja soveltamisalaa sekä ratkaistava, pitäisikö puitteiden voimassaoloa jatkaa, uudistaa niitä tai kumota ne. Heinäkuussa 2001 sen voimassaoloaikaa jatkettiin 31. joulukuuta 2001 asti komission uudelleentarkastelun mahdollistamiseksi. Synteettikuituteollisuudelle myönnettävää tukea koskeva säännöstö tuli voimaan 1. huhtikuuta 1996 ja sen voimassaoloaika oli kolme vuotta. Voimassaoloa jatkettiin 31. joulukuuta 2001 asti, jotta komissio voisi arvioida monialaisten puitteiden tarkistuksen yhteydessä, tarvitaanko synteettikuituteollisuudelle vielä alakohtaisia puitteita. Komissio laati vuonna 1989 moottoriajoneuvoalan valtiontukia koskevan yhteisön puitesäännön. Sen voimassaoloa jatkettiin 31. joulukuuta 2001 asti, jotta komissio voisi arvioida monialaisten puitteiden tarkistuksen yhteydessä, tarvitaanko moottoriajoneuvoteollisuudelle vielä alakohtaisia puitteita. Komission yksiköiden ja jäsenvaltioiden asiantuntijoiden ensimmäinen monenvälinen kokous pidettiin 13. heinäkuuta 2001. Kokouksessa keskusteltiin alustavasti monialaisten puitteiden tarpeellisuudesta ja soveltamisalasta sekä pohdittiin erilaisia tulevaisuuden vaihtoehtoja. Seuraava monenvälinen kokous pidetään 13. marraskuuta 2001 ja tarkoituksena on keskustella uudesta monialaisten puitteiden luonnoksesta. Tällä välin on kuitenkin jatkettava nykyisten alueellisesta tuesta suurille investointihankkeille annettujen monialaisten puitteiden, synteettikuituteollisuudelle myönnettävää tukea koskevan säännöstön ja moottoriajoneuvoalan valtiontukia koskevan yhteisön puitesäännön voimassaoloaikaa 31. joulukuuta 2002 asti. Tämä on tarpeen, jotta jäsenvaltioiden asianmukainen kuulemismenettely saadaan toteutettua kurinalaista tukien myöntämispolitiikkaa noudattaen. Maanne hallitukselle ilmoitettiin 12. lokakuuta 2001 päivätyllä kirjeellä, että komissio aikoo jatkaa suurille investointihankkeille myönnettävästä alueellisesta tuesta annettujen monialaisten puitteiden, synteettikuituteollisuudelle myönnettävää tukea koskevan säännöstön ja moottoriajoneuvoalan valtiontukia koskevan yhteisön puitesäännön voimassaoloaikaa 31. joulukuuta 2002 asti, jotta jäsenvaltioita voidaan konsultoida tulevista monialaisista puitteista. Jos uudet monialaiset puitteet tulevat voimaan ennen 31. joulukuuta 2001, ne korvaavat voimaantulopäivästään alkaen nämä kolme puitetta. Näin ollen komissio päätti 11. marraskuuta 2001 pidetyssä kokouksessaan jatkaa suurille investointihankkeille myönnettävästä alueellisesta tuesta annettujen monialaisten puitteiden, synteettikuituteollisuudelle myönnettävää tukea koskevan säännöstön ja moottoriajoneuvoalan valtiontukia koskeva yhteisön puitesäännön voimassaoloaikaa 31. joulukuuta 2002 asti. Samassa kokouksessa komissio päätti ehdottaa EY:n perustamissopimuksen 88 artiklan 1 kohdan mukaisina aiheellisina toimenpiteinä, että jäsenvaltiot noudattavat jatkettujen suurille investointihankkeille myönnettävästä alueellisesta tuesta annettujen monialaisten puitteiden, synteettikuituteollisuudelle myönnettävää tukea koskevan säännöstön ja moottoriajoneuvoalan valtiontukia koskevan yhteisön puitesäännön mukaisia sääntöjä ja etenkin niissä vahvistettuja ilmoitusvaatimuksia. Maanne hallitusta pyydetään ilmoittamaan komissiolle 26. marraskuuta 2001 mennessä, hyväksyykö se edellä esitetyn ehdotuksen. Jos hallituksenne ei tämän ajan kuluessa ilmoita hyväksynnästään, komission on aloitettava EY:n perustamissopimuksen 88 artiklan 2 kohdassa tarkoitettu menettely kaikista hyväksytyistä tukiohjelmista, joita saatetaan soveltaa suurille investointihankkeille myönnettävästä alueellisesta tuesta annettujen monialaisten puitteiden, synteettikuituteollisuudelle myönnettävää tukea koskevan säännöstön ja moottoriajoneuvoalan valtiontukia koskevan yhteisön puitesäännön soveltamisalaan kuuluvilla aloilla.